王祎
长安杂诗（十首）
自昔天子宅，雄丽称长安。
右瞻控陇蜀，左顾俯河关。
清渭北据水，太白南联山。
其间八百里，陆海莽平川。
神皋奠天府，风气固以完。
周家本仁厚，国统最绵绵。
汉唐能树德，亦复祚胤延。
秦隋秉虐政，二世即倾颠。
在德不在险，古语谅弗谖。
嗟兹异代后，遗迹已茫然。
宫殿皆劫灰，城市尽荒阡。
迤逦陇首阪，萦纡乐游园。
老树带落日，平芜被寒烟。
凭高一览古，千载在目前。
盛衰有天运，兴废复何言。¤